Amerikaners in Upington vasgetrek(Argieffoto: Miguel Roberts/AP) Altesaam 21 Amerikaners is twee weke gelede op ’n kleinhoewe naby Upington in die Noord-Kaap met onwettige vuurwapens en ammunisie betrap en in hegtenis geneem. Hulle is na bewering onwettig in die land. Volgens kol. Thandi Mbambo, polisiewoordvoerder, het die Valke en polisie in Upington op 16 Maart ’n operasie uitgevoer wat tot dié 21 Amerikaners, onder wie 10 mans en 11 vroue, se inhegtenisneming gelei het. Die operasie volg nadat inligting aan die lig gekom het van onwettige aktiwiteite wat op die kleinhoewe aangemeld is. Mbambo het nie oor dié aktiwiteite uitgebrei nie. “Die polisie het beslag gelê op twee .38 Special‑rewolwers, een haelgeweer, vyf jaggewere en ’n onbekende hoeveelheid ammunisie,” het Mbambo gesê. Dit is in hierdie stadium nog nie bekend hoe hierdie groep Amerikaners in die land gekom en hoe hulle die wapens in die hande gekry het nie. Die departement van immigrasie en maatskaplike ontwikkeling in Upington, die departement van binnelandse veiligheid in Gauteng en Interpol het ook aan die operasie deelgeneem. Die Amerikaners het ’n dag ná hul inhegtenisneming in die landdroshof in Upington verskyn op aanklagte van besit van onwettige vuurwapens en ammunisie en die oortreding van die Wet op Immigrasie. “Al die verdagtes is op borgtog van R20 000 elk vrygelaat, behalwe die een wat borgtog van R50 000 moes betaal.” Die verdagtes sal na verwagting weer op 10 Mei in die hof verskyn.